**ДОПЪЛНИТЕЛНА ИНФОРМАЦИЯ**

**ОТНОСНО**

**ПРОВЕЖДАНЕ НА ПОДБОР НА ПЕРСОНАЛ**

**ПО ПРОЕКТ BG05M9OP001-2.008-0005-C03 „ЦЕНТЪР ЗА ПОДКРЕПА НА ЛИЦА С УВРЕЖДАНИЯ - СОФИЯ”, ФИНАНСИРАН ПО ОП „РАЗВИТИЕ НА ЧОВЕШКИТЕ РЕСУРСИ“ 2014 – 2020**

Настоящият текущ подбор на персонал се провежда за нуждите на проект BG05M9OP001-2.008-0005-C03 „Център за подкрепа на лица с увреждания - София”, финансиран по процедура BG05M9OP001-2.008 „Подкрепа за лицата с увреждания“ на Оперативна програма „Развитие на човешките ресурси“ 2014 - 2020.

Подборът се основава на предварително заложените цели и критерии в рамките на проекта. Съгласно административния договор за директно предоставяне на безвъзмездна финансова помощ, проектът се реализира на територията на Столична. Предвидено е предоставянето на услугата по проекта да стартира през м. април 2023 г. и да е с продължителност 6 месеца, след което услугата да получи устойчивост като държавно делегирана дейност.

Услугата "Център за подкрепа за лица с увреждания" (ЦПЛУ) е пилотна и е предназначена за осигуряване на комплексна подкрепа чрез интегрирани социални услуги в общността за лица с увреждания (вкл. с тежки множествени увреждания), както и за подкрепа на семействата/близките, традиционно полагащи грижи за тях. Центърът ще предоставя качествена грижа за лица с увреждания, вкл. тежки множествени увреждания и техните семейства в столицата. Предоставянето на комплексна подкрепа в ЦПЛУ ще се осъществява чрез съчетаването на:

- дневни и почасови услуги;

- мобилна работа;

- консултиране, информиране и подкрепа, вкл. на хората, полагащи грижи за представителите на целевата група;

- осигуряване на терапевтична помощ, рехабилитация/кинезитерапия;

- краткосрочно настаняване в заместваща грижа (максимум 14 дни) в подкрепа на семействата.

Центърът ще подкрепя социализацията и интеграцията на ползвателите чрез индивидуален подход, съобразен с нуждите и потребностите. Неговата роля е да осигурява включваща, приемаща и стимулираща развитието среда. Центърът ще насърчава и подкрепя социалното, емоционалното и културно развитие на всеки ползвател като доказателство за това, че всеки човек може да развие потенциала си и да бъде ценен участник в живота на общността. Специалистите в Центъра ще се грижат, подкрепят и подпомагат потребителите в процеса на изграждане на навици за самостоятелен живот.

Подборът на персонал за социалната услуга се провежда в съответствие с предвидените по проекта видове и брой длъжности със съответните минимални изисквания. Одобрените кандидати ще се назначават на срочен трудов договор със срок на изпитване от 1 месец.